Erik Høgh-Sørensen, som er Dansk Folkepartis byrådsmedlem i Hjørring og indtil nu har været partiets folketingskandidat i Hjørringkredsen, er af partiets hovedbestyrelse blevet pillet af listen over de godkendte folketingskandidat-emner, som man lokalt kan vælge imellem. Og nu forsøger Erik Høgh-Sørensen at komme i dialog med partiets formand, Morten Messerschmidt, som deltager i KL-mødet i Aalborg Kongres & Kultur Center. - Jeg er blevet nægtet opstilling indtil videre, men den sag er ikke slut endnu, og jeg skal have et møde med Morten Messerschmidt i dag, og så tager vi den derfra, siger Erik Høgh-Sørensen og tilføjer: - Det er urimeligt, at jeg ikke kan stille op til Folketinget, og den begrundelse, jeg får, er også komplet urimelig, så det skal vi have en snak om. Kan blive løsgænger Erik Høgh-Sørensen siger, at han ikke kan gardere sig imod at blive smidt ud af partiet. - Men jeg går ikke selv. For jeg har en hel masse vælgere i Nordjylland, og dem skylder jeg at blive i det parti, jeg nu en gang er valgt ind i. Men bliver jeg smidt ud, tager jeg mit mandat og går, og så er jeg løsgænger, og så fører jeg den politik, jeg hele tiden har sagt, jeg vil føre, siger Erik Høgh-Sørensen. Er det ikke naturligt, at Morten Messerschmidt efter en formandskamp, som du var en del af, ikke vil have dig med? - Så synes jeg, at han skal sige det til mig. Men det er ikke det, jeg har fået at vide, det er i stedet nogle halvbagte begrundelser. Nu vil jeg have svesken på disken, og hvis det er det, han siger, træffer jeg min beslutning på baggrund af det. I kølvandet på, at Erik Høgh-Sørensen er blevet pillet af listen over godkendte folketingsmedlems-emner, har Dansk Folkepartis bestyrelse i Hjørring opløst sig selv, og alle bestyrelsesmedlemmer pånær én har samtidig meldt sig ud af partiet. - Jeg synes, at det er forfærdeligt, for det er de mennesker, der har hjulpet mig til at få et fantastisk valg i Hjørring, siger Erik Høgh-Sørensen. - Vi havde en god snak Efter mødet med både partiet og formand, Morten Messerschmidt, er Erik Høgh-Sørensen pludselig mere fortrøstningsfuld. - Vi havde faktisk en rigtig god samtale på tomandshånd, så jeg er sådan set optimistisk i forhold til om jeg får lov til at stille op i Frederikshavn på søndag, siger Erik Høgh-Sørensen (DF). Men på trods af den nyfundne optimisme, er der stadig ikke noget, der er helt sikkert. - Hvis der kommer andre kandidater, så bliver det jo et kampvalg, hvis jeg får lov til at stille op, siger han.

Referat:
DF-byrådsmedlem Erik Høgh-Sørensen fra Hjørring forsøger at komme i dialog med partiformand Morten Messerschmidt, efter den nordjyske politiker er blevet nægtet at stille op til Folketinget.